b"\n_START_ARTICLE_\nKirjasintyyppi\n_START_PARAGRAPH_\nKirjasintyyppi eli fontti (my\xc3\xb6s kirjaintyyppi tai kirjasinlaji) on yhten\xc3\xa4iseen asuun piirretty merkkiryhm\xc3\xa4, joka tavallisesti koostuu kirjaimista, numeroista sek\xc3\xa4 v\xc3\xa4li- ja erikoismerkeist\xc3\xa4. Kirjasintyyppiin sis\xc3\xa4ltyy erilaisia kirjainleikkauksia, kuten kapiteelit, kursiivit ja lihavuudet. Erilaisia kirjasintyyppej\xc3\xa4 on k\xc3\xa4yt\xc3\xb6ss\xc3\xa4 tuhansia. Jotkut niist\xc3\xa4 on suojattu immateriaalioikeuksin, esimerkiksi Arial, Helvetica, Courier ja Times Roman._NEWLINE_Termist\xc3\xb6ss\xc3\xa4 esiintyy usein ep\xc3\xa4varmuutta. Toisinaan kirjasintyypist\xc3\xa4 k\xc3\xa4ytet\xc3\xa4\xc3\xa4n lyhyemp\xc3\xa4\xc3\xa4 nimityst\xc3\xa4 kirjasin, mik\xc3\xa4 kuitenkin tarkkaan ottaen viittaa yksitt\xc3\xa4iseen kirjakkeeseen, esimerkiksi 'A'. Sana fontti (engl. font) on tullut maallikoille laajalti tutuksi mikrotietokoneiden ja tekstink\xc3\xa4sittelyohjelmien yleistytty\xc3\xa4 1980\xe2\x80\x9390-luvuilla. Er\xc3\xa4iss\xc3\xa4 ohjelmissa font-sanan suomennoksena on esiintynyt kirjasinlaji. Ainakin Markus Itkonen on puoltanut kirjasintyypin ja kirjasinlajin asemesta k\xc3\xa4ytett\xc3\xa4v\xc3\xa4ksi rinnakkaismuotoa kirjaintyyppi. Englannin kieless\xc3\xa4 font tarkoittaa kuitenkin joko yksitt\xc3\xa4ist\xc3\xa4 kirjasinta tai, laajemmassa merkityksess\xc3\xa4, kirjasintyypin yksitt\xc3\xa4ist\xc3\xa4 muunnelmaa, kirjasinleikkausta. Esimerkiksi Helvetica, Helvetica Italic, Helvetica Bold ja Helvetica Bold Italic ovat saman kirjasintyypin (engl. typeface) eri kirjasinleikkauksia (engl. font).\n_START_SECTION_\nKirjasintyyppien lajittelu\n_START_PARAGRAPH_\nKirjasintyypit voidaan jakaa useisiin ryhmiin, yksi yleisin lajittelu on p\xc3\xa4\xc3\xa4teviivallisuus tai sen puute. P\xc3\xa4\xc3\xa4teviivallisia kirjasintyyppej\xc3\xa4 nimitet\xc3\xa4\xc3\xa4n nimell\xc3\xa4 serif tai antiikva ja p\xc3\xa4\xc3\xa4teviivattomia nimell\xc3\xa4 sans-serif tai groteski. P\xc3\xa4\xc3\xa4teviivattomat kirjasintyypit ovat usein helpompia lukea tietokoneen n\xc3\xa4yt\xc3\xb6ll\xc3\xa4 kuin p\xc3\xa4\xc3\xa4teviivalliset, mutta paperilla p\xc3\xa4invastoin. P\xc3\xa4\xc3\xa4teviivattomia kirjasintyyppej\xc3\xa4 k\xc3\xa4ytet\xc3\xa4\xc3\xa4n usein otsikoissa my\xc3\xb6s paperille painetuissa teksteiss\xc3\xa4._NEWLINE_Esimerkkej\xc3\xa4 p\xc3\xa4\xc3\xa4teviivattomista eli sans-serif-kirjasimista: Arial, Helvetica, Verdana._NEWLINE_Esimerkkej\xc3\xa4 p\xc3\xa4\xc3\xa4teviivallisista eli serif-kirjasimista: Courier, Times Roman, Utopia._NEWLINE_Kirjasinleikkaukset jaetaan my\xc3\xb6s merkkien leveyden mukaan siten, ett\xc3\xa4 kirjasimet, joissa kaikki merkit ovat saman levyisi\xc3\xa4, ovat suhteuttamattomia (engl. non-proportional) tai tasalevyisi\xc3\xa4 (engl. monospaced), ja muut kirjasinlajit ovat suhteellisia (engl. proportional). Suhteuttamattomia kirjasimia k\xc3\xa4ytettiin aikaisemmin kirjoituskoneissa, koska niiden latominen on yksinkertaisempaa: kirjoitusp\xc3\xa4\xc3\xa4 liikkuu saman verran joka merkin kohdalla, kaikilla riveill\xc3\xa4 on sama m\xc3\xa4\xc3\xa4r\xc3\xa4 merkkej\xc3\xa4, ja samassa sarakkeessa olevat merkit osuvat joka rivill\xc3\xa4 p\xc3\xa4\xc3\xa4llekk\xc3\xa4in. Suhteuttamattomia kirjasimia k\xc3\xa4ytet\xc3\xa4\xc3\xa4n edelleen p\xc3\xa4\xc3\xa4te-emulaattoreissa, ASCII-grafiikan tuottamiseen tai ohjelmakoodin kirjoittamiseen, koska se helpottaa ohjelmakoodin ja komentojen luettavuutta. Niit\xc3\xa4 k\xc3\xa4ytet\xc3\xa4\xc3\xa4n my\xc3\xb6s julkaisutoiminnassa; useimmat kustantajat suosittelevat k\xc3\xa4sikirjoituksien l\xc3\xa4hett\xc3\xa4mist\xc3\xa4 suhteuttamattomilla kirjasimilla kirjoitettuna, koska se helpottaa tekstin sana- ja merkkim\xc3\xa4\xc3\xa4r\xc3\xa4n arvioimista. Yleisimpi\xc3\xa4 suhteuttamattomia kirjasimia ovat Courier ja X-ikkunoinnin fixed-perhe. Normaalisti teksti\xc3\xa4 k\xc3\xa4sitelless\xc3\xa4 ja Web-sivuja luettaessa k\xc3\xa4ytet\xc3\xa4\xc3\xa4n kuitenkin suhteutettuja kirjasimia, jotka ovat useimpien tekstilajien kohdalla helppolukuisempia._NEWLINE_Kirjasinperhe on laajin kategorointi, serif ja sans-serif ovat itsess\xc3\xa4\xc3\xa4n kirjasinperheit\xc3\xa4, muita perheit\xc3\xa4 ovat muun muassa gothic ja fraktuura._NEWLINE_Ep\xc3\xa4j\xc3\xa4rjestyksess\xc3\xa4 olevia kirjakkeita ja sokioita sanotaan sekuliksi eli sviibeliksi.\n_START_SECTION_\nKirjasimet tietotekniikassa\n_START_PARAGRAPH_\nAlun perin tietokoneiden graafisissa k\xc3\xa4ytt\xc3\xb6liittymiss\xc3\xa4 k\xc3\xa4ytettiin n\xc3\xa4yt\xc3\xb6ll\xc3\xa4 pikselein\xc3\xa4 m\xc3\xa4\xc3\xa4riteltyj\xc3\xa4 ja k\xc3\xa4sin piirrettyj\xc3\xa4 ns. bittikarttafontteja._NEWLINE_Kehittyneiss\xc3\xa4 lasertulostimissa alettiin k\xc3\xa4ytt\xc3\xa4\xc3\xa4 fontteja, joiden muodot on m\xc3\xa4\xc3\xa4ritelty vektorigrafiikalla erilaisilla k\xc3\xa4yrill\xc3\xa4, joiden sisus t\xc3\xa4ytet\xc3\xa4\xc3\xa4n 'musteella' (ns. outline font). (PostScript Type 1 -fonteissa neli\xc3\xb6llisi\xc3\xa4 B\xc3\xa9zier-k\xc3\xa4yri\xc3\xa4, TrueType-fonteissa neli\xc3\xb6llisi\xc3\xa4 B-spline-k\xc3\xa4yri\xc3\xa4)._NEWLINE_N\xc3\xa4iden vektorifonttien piirto ruudulle on ongelmallista n\xc3\xa4yt\xc3\xb6n pienen tarkkuuden vuoksi. Siksi vektorifonteissa k\xc3\xa4ytet\xc3\xa4\xc3\xa4n ns. vihjeistyst\xc3\xa4 (hinting) joka parantaa j\xc3\xa4lke\xc3\xa4 matalan resoluution laitteilla. Jotkut vektorifontit sis\xc3\xa4lt\xc3\xa4v\xc3\xa4t my\xc3\xb6s k\xc3\xa4sin piirretyt tai parannetut versiot kirjaimista n\xc3\xa4yt\xc3\xb6ll\xc3\xa4 n\xc3\xa4ytett\xc3\xa4v\xc3\xa4ksi. Render\xc3\xb6innin ty\xc3\xb6l\xc3\xa4yden vuoksi n\xc3\xa4yt\xc3\xb6lle piirrett\xc3\xa4ess\xc3\xa4 tarvittavat fontit tyypillisesti render\xc3\xb6id\xc3\xa4\xc3\xa4n vain kerran ja tallennetaan v\xc3\xa4limuistiin esim. n\xc3\xa4yt\xc3\xb6nohjaimen tekstuurimuistiin._NEWLINE_Laadun ja luettavuuden parantamiseksi esim. TrueType-kirjasimissa k\xc3\xa4ytet\xc3\xa4\xc3\xa4n virtuaalikonetta joka ajaa kirjasinten mukaan pakattua tavukoodia. N\xc3\xa4yt\xc3\xb6ill\xc3\xa4 kirjasinten render\xc3\xb6inniss\xc3\xa4 k\xc3\xa4ytet\xc3\xa4\xc3\xa4n mm. reunanpehmennyst\xc3\xa4 ja pienemm\xc3\xa4n kuin pikselin tarkkuuden tekniikoita (esim. ClearType)."